Skagakonur og Fylkir spila á Akranesvelli í kvöld Akranesvöllur er efalaust sá knattspyrnuvöllur í landinu sem kemur hvað best undan vetri . Í kvöld klukkan 19:15 fer fram fyrsti mótsleikur vorsins á vellinum þegar Skagakonur og Fylkir mætast í hreinum úrslitaleik í b-deild Lengjubikarsins . Skagakonum hefur gengið ágætlega í Lengjubikarnum í vor . Unnu m.a. stórsigur á Þrótti í síðustu viku þar sem Guðrún Karitas Sigurðardóttir , Eyrún Eiðsdóttir og Áslaug Ákadóttir skoruðu tvö mörk hvor og Unnur Ýr Haraldsdóttir eitt í 7 : 0 sigri ÍA . Skagakonur eru nú í öðru sæti í b-deild Lengjubikarsins með 9 stig þegar einum leik er lokið . Fylkir er í efsta sætinu með 12 stig , en með sigri í kvöld verður ÍA deildarmeistari í Lengjubikar . Þessi lið mætast einmitt í fyrstu umferð Pepsídeildarinnar nk. miðvikudagskvöld , einnig á Akranesi . Í viðtali við Birtu Stefánsdóttur fyrirliða Skagakvenna í Skessuhorni í dag er ranglega sagt að leikurinn fari fram annað kvöld , á fimmtudagskvöldið , en hann er eins og áður segir í kvöld .